DECIZIA COMISIEI
din 28 mai 2009
de modificare a Deciziei 97/245/CE, Euratom de stabilire a modalităților de comunicare a informațiilor către Comisie de către statele membre cu privire la sistemul de resurse proprii al Comunităților Europene
[notificată cu numărul C(2009) 4072]
(2009/504/CE, Euratom)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de instituire a Comunității Europene a Energiei Atomice,
având în vedere Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene (1),
având în vedere Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 2007/436/CE, Euratom a Consiliului referitoare la sistemul de resurse proprii al Comunităților Europene (2), în special articolul 6 alineatul (4) al treilea paragraf și articolul 17 alineatele (3) și (5),
după consultarea Comitetului consultativ pentru resurse proprii, prevăzut la articolul 20 din Regulamentul (CE, Euratom) nr. 1150/2000,
întrucât:
(1)
Decizia 97/245/CE, Euratom a Comisiei (3) a stabilit modele de extrase de cont ale resurselor proprii ale statelor membre care trebuie transmise Comisiei de către acestea din urmă.
(2)
Ca urmare a transpunerii, în dreptul comunitar, a acordurilor încheiate în cadrul rundei Uruguay, nu mai există nicio diferență semnificativă între taxele agricole și taxele vamale. Mai mult, Decizia 2007/436/CE, Euratom nu face această distincție. În consecință, este necesar să se elimine distincția între modelele care sunt prevăzute în anexele I și III la Decizia 97/245/CE, Euratom.
(3)
În plus, Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (4) a introdus, printre alte măsuri, o taxă pe producție pentru a contribui la finanțarea cheltuielilor și o taxă pe excedent pentru a evita acumularea de cantități excedentare. În plus, în anumite condiții, trebuie prelevate sume unice pe cotele adiționale de zahăr și pe cotele suplimentare de izoglucoză. Având în vedere că aceste cotizații reprezintă resurse proprii, este necesar să fie adaptate în consecință modelele care sunt prevăzute în anexele I și III la Decizia 97/245/CE, Euratom.
(4)
De asemenea, trebuie să se țină cont de experiența dobândită în transmiterea de către statele membre a extraselor de cont la care se face referire în articolul 6 alineatul (3) literele (a) și (b) din Regulamentul (CE, Euratom) nr. 1150/2000 și să fie îmbunătățit modul de prezentare a formularelor întocmite în conformitate cu modelele care sunt prevăzute în anexele I și III la Decizia 97/245/CE, Euratom.
(5)
Decizia 97/245/CE, Euratom prevede modalitățile de comunicare a informațiilor și stabilește un formular pentru comunicarea, în cadrul raportului anual, a cazurilor de imposibilitate de recuperare menționate la articolul 17 alineatul (2) din Regulamentul (CE, Euratom) nr. 1150/2000.
(6)
Având în vedere experiența dobândită în comunicarea informațiilor relevante, este necesar să se ia măsuri pentru a se asigura furnizarea către Comisie a tuturor datelor necesare pentru examinarea completă a cazurilor de imposibilitate de recuperare semnalate de către statele membre.
(7)
Modalitățile de transmitere a rapoartelor și de gestionare eficientă a informațiilor ar trebui adaptate pentru a ține cont de creșterea numărului de cazuri de imposibilitate de recuperare prin introducerea unui nou sistem electronic de gestionare și informare, care ar trebui utilizat de către statele membre pentru comunicarea în format electronic a cazurilor în care sumele sunt declarate sau considerate nerecuperabile.
(8)
Regulamentul (CE, Euratom) nr. 2028/2004 al Consiliului (5) a introdus în Regulamentul (CE, Euratom) nr. 1150/2000 o distincție clară între comunicarea privind cazurile în care drepturile stabilite sunt declarate sau considerate nerecuperabile, menționate la articolul 17 alineatul (3) al treilea paragraf din Regulamentul (CE, Euratom) nr. 1150/2000, și rapoartele anuale menționate la articolul 17 alineatul (5) din Regulamentul (CE, Euratom) nr. 1150/2000. Prin urmare, este oportună înlocuirea formularului standard care trebuie utilizat pentru rapoartele anuale și stabilirea unui formular pentru respectiva comunicare.
(9)
În plus, este necesar să fie prevăzute termene adecvate pentru punerea în aplicare a procedurilor de transmitere a extraselor modificate.
(10)
Prin urmare, Decizia 97/245/CE, Euratom trebuie modificată în consecință,
ADOPTĂ PREZENTA DECIZIE:
Articolul 1
Decizia 97/245/CE, Euratom se modifică după cum urmează:
1.
La articolul 1 alineatul (1), textul „la articolul 6 alineatul (3) literele (a) și (b) din Regulamentul (CEE, Euratom) nr. 1552/89” se înlocuiește cu „la articolul 6 alineatul (4) primul paragraf literele (a) și (b) din Regulamentul (CE, Euratom) nr. 1150/2000 al Consiliului” (6).
2.
La articolul 2 alineatul (1), textul „la articolul 6 alineatul (4) din Regulamentul (CEE, Euratom) nr. 1552/89” se înlocuiește cu „la articolul 6 alineatul (5) din Regulamentul (CE, Euratom) nr. 1150/2000”.
3.
Articolul 3 se înlocuiește cu următorul text:
„Articolul 3
(1) Statele membre utilizează modelul prevăzut în anexa VI pentru raportul anual menționat la articolul 17 alineatul (5) din Regulamentul (CE, Euratom) nr. 1150/2000.
(2) Statele membre transmit prin mijloace electronice raportul menționat la articolul 17 alineatul (3) al treilea paragraf din Regulamentul (CE, Euratom) nr. 1150/2000, folosind un sistem electronic de gestionare și informare.
(3) Anexa VII stabilește formatul raportului menționat la articolul 17 alineatul (3) al treilea paragraf din Regulamentul (CE, Euratom) nr. 1150/2000.”
4.
Anexa I se înlocuiește cu textul prevăzut în anexa I la prezenta decizie.
5.
Anexa III se înlocuiește cu textul prevăzut în anexa II la prezenta decizie.
6.
Anexa VI se înlocuiește cu textul prevăzut în anexa III la prezenta decizie.
7.
Se adaugă anexa VII, prevăzută în anexa IV la prezenta decizie.
Articolul 2
Extrasele întocmite conform modelelor prevăzute în anexele I și III la Decizia 97/245/CE, Euratom, astfel cum a fost modificată prin prezenta decizie, sunt transmise prima dată pentru luna iunie 2009, în cazul extrasului lunar, și pentru al doilea trimestru din 2009, în cazul extrasului trimestrial.
Articolul 3
Sistemul electronic de gestionare și informare, precum și formularul menționat la articolul 3 alineatele (2) și, respectiv, (3) din Decizia 97/245/CE, Euratom, astfel cum a fost modificată prin prezenta decizie, sunt utilizate începând cu data comunicată statelor membre de către Comisie.
Până la data acestei comunicări, statele membre utilizează modelul prevăzut în anexa VI la Decizia 97/245/CE, Euratom, astfel cum a fost modificată prin Decizia 2002/235/CE, Euratom (7).
Articolul 4
Prezenta decizie se adresează statelor membre.
Adoptată la Bruxelles, 28 mai 2009.